FSMART บุญเติม..ยังไม่เต็ม
เมื่อปี 2561 หุ้นบริษัท ฟอร์ท สมาร์ท เซอร์วิส จำกัด (มหาชน) หรือ FSMART ถูกกดดันด้วย 3 เรื่องหลัก ๆ...
20 ก.พ. 2562

สำนักข่าวรัชดา
เมื่อปี 2561 หุ้นบริษัท ฟอร์ท สมาร์ท เซอร์วิส จำกัด (มหาชน) หรือ FSMART ถูกกดดันด้วย 3 เรื่องหลัก ๆ…
(1)การมาของโมบายล์แบงกิ้ง ที่จะไปแย่งส่วนแบ่งลูกค้าจากตู้บุญเติม เนื่องจากได้รับการยกเว้นค่าธรรมเนียมการโอนเงิน การเติมเงิน
(2)การเกิดขึ้นของแบงกิ้งเอเจนท์ เป็นแรงกดดันต่อมาร์จิ้นของ FSMART อย่างมีนัยสำคัญ
(3)การลาออกของผู้บริหารระดับสูง “สมชัย สูงสว่าง” อดีตเอ็มดีมือเก๋าและเป็นลูกหม้อ จากบริษัทแม่ (บริษัท ฟอร์ท คอร์ปอเรชั่น จำกัด (มหาชน) หรือ FORTH) ที่เคยปลุกปั้นตู้บุญเติมจนประสบความสำเร็จ กระจายไปทั่วประเทศ
จึงถูกมองว่าผลประกอบการรอบปี 2561 จะออกมาย่ำแย่ !!
กดดันให้หุ้น  FSMART ราคาดิ่งเหวแบบกู่ไม่กลับ ทำ Low ตลอดปี..
แต่ล่าสุดผลประกอบการปี 2561 ที่เพิ่งประกาศออกมานั้นกลับพบว่าเติบโตดี โดยมีกำไรสุทธิ 583 ล้านบาท เพิ่มขึ้น 7.4% จากช่วงปีก่อนที่กำไรสุทธิ 543 ล้านบาทและมีรายได้รวม 3,339 ล้านบาท เพิ่มขึ้น 7.5% จากช่วงปีก่อนที่มีรายได้ 3,105 ล้านบาท
ส่วนไตรมาส 4/2561 มีกำไรสุทธิ 142 ล้านบาท เพิ่มขึ้น 16.3% จากช่วงปีก่อนที่กำไรสุทธิ 122 ล้านบาท และมีรายได้รวม 819 ล้านบาท เพิ่มขึ้น 1.6% จากช่วงปีก่อนที่มีรายได้ 833 ล้านบาท
หากดูไส้ใน จะเห็นว่าการเพิ่มขึ้นของรายได้และกำไรมาจากการขยายจุดติดตั้งตู้บุญเติมที่เพิ่มขึ้นปัจจุบันมีจำนวน 130,053 ตู้ทั่วประเทศ เพิ่มขึ้นจากปี 2560 จำนวน 5,400 ตู้
ส่วนมูลค่าเติมเงินรวมเท่ากับ 41,980 ล้านบาท เพิ่มขึ้น 16.1% เมื่อเทียบกับปีก่อน และมีจำนวนรายการโอนเงินเฉลี่ย 30,006 รายการต่อวัน เพิ่มขึ้นจากปี 2560 ซึ่งมีอยู่ 23,062 รายการต่อวัน หรือเพิ่มขึ้น 30.1% โดยมีจำนวนผู้ใช้บริการประจำ 23 ล้านเลขหมาย จำนวนการทำรายการผ่านตู้บุญเติม 2.01 ล้านรายการต่อวัน
แสดงให้เห็นว่า ตู้เติมเงินบุญเติมยังเติบโตดี และมีแนวโน้มโตได้อีก…
หันไปดูตัวเลขสำคัญทางการเงินอื่น ๆ ไม่ว่าจะเป็น อัตรากำไรสุทธิที่อยู่ระดับ 16.19% เพิ่มขึ้นจากช่วงปีก่อนที่อยู่ระดับ 16.14% ส่วน ROA อยู่ที่ 17.61% ลดลงจากช่วงปีก่อนเล็กน้อยที่อยู่ 17.84% และ ROE อยู่ที่ 45.36% เพิ่มขึ้นจากช่วงปีก่อนที่อยู่ 43.29%
ก็ถือว่าทุกตัวยังอยู่ในเกณฑ์ที่ดี !!
ตอกย้ำว่า FSMART เป็นหุ้นที่ยังมีพื้นฐานค่อนข้างแข็งแกร่ง ไม่ได้เป็นอย่างที่ใคร ๆ เค้าเม้าท์กัน
เป็นการลบคำสบประมาทไปได้อย่างใสสะอาดหมดจดทีเดียว…
งานนี้ทำให้ผู้บริหารคนใหม่ “ณรงค์ศักดิ์ เลิศทรัพย์ทวี” ยิ้มหน้าบาน…ประกาศทุ่มงบลงทุนปีนี้ 200-300 ล้านบาท เพื่อขยายการติดตั้งตู้บุญเติมเพิ่ม 5,000 ตู้ ในทำเลที่มีคุณภาพ
พร้อมเดินหน้ารุก 2 ธุรกิจใหม่ ได้แก่ ธุรกิจปล่อยสินเชื่อ คาดว่าจะมีความชัดเจนช่วงไตรมาส 2 เบื้องต้นเน้นเครือข่ายตัวแทนบุญเติมที่ปัจจุบันมีเกือบ 100,000 รายก่อน ขณะนี้ยังอยู่ระหว่างการขอใบอนุญาตกับธนาคารแห่งประเทศไทย (ธปท.)
อีกธุรกิจสถานีบริการชาร์จ/เปลี่ยนแบตเตอรี่รถจักรยานยนต์ไฟฟ้า จะเริ่มเปิดให้บริการได้ช่วงครึ่งปีหลัง เบื้องต้นมี 10 สถานีในเขตกรุงเทพฯ ก่อนขยายพื้นที่ตามแนวทางของกลุ่มพันธมิตรต่อไป
แหม…เห็นแผนธุรกิจของ FSMART ถือว่าไม่เลว..แต่จะทำได้จริงแค่ไหน อันนี้ก็เป็นอีกเรื่องที่ต้องติดตาม ??
แต่…อย่างน้อย ๆ คงทำให้นักลงทุนที่มีหุ้น FSMART ติดอยู่ในพอร์ตเบาใจไปเยอะ..เริ่มมีความหวังที่จะเห็นราคาวิ่งกลับขึ้นมาอีกครั้งแล้วสินะ ??
…อิ อิ อิ…